Bozankecy

Bozankecy ( Basankwitz) su hornjołužiska wjeska na juhu Budyskeho wokrjesa, kotraž słuša z lěta 1994 k Budyšinej. Ma něhdźe 30 wobydlerjow a leži pjeć kilometrow sewjerowuchodnje Budyskeho stareho města při Albrechtowce.

 Ležownostne mjena 
Michał Rostok naliči 1887 slědowace serbske ležownostne mjena: Zahon, Pjerdawki, Na horje, Předows, Pola Bórka, Na šćežkach, Pola Kiny.Michał Rostok: Ležownostne mjena. W: ČMS 40 (1887), str. 3–50, tu str. 17 (digitalizat).

 Stawizny 
Wjeska naspomni so prěni raz w lěće 1365 jako Bosenkewicz abo Bosinkewicz. Ležownostne knjejstwo měješe we 18. lětstotku Budyska měšćanska rada. We 1880tych lětach mějachu Bozankecy po statistice Arnošta Muki 43 wobydlerjow, kiž běchu bjez wuwzaća Serbja. Po ludličenju 1925 běchu wot cyłkownje 49 wobydlerjow 39 ewangelskich a dźesać katolskich. Ewangelscy wobydlerjo chodźa do Budyšina kemši.

Bozankecy běchu hač do lěta 1936 samostatna gmejna z něhdźe 50 wobydlerjemi a wot tohole lěta dźěl Delnjokinjanskeje gmejny. Po tym zo bu Delnja Kina 1994 do Budyšina zagmejnowana, słušachu Bozankecy k tutomu měšćanskemu dźělej. Hakle wot spočatka 2020tych lět liča jako swójski měšćanski dźěl.

 Wosobiny 
W Bozankecach so narodźištaj
 Handrij Dučman (1836–1909); farar, spisowaćel a basnik
 Pětr Dučman (1839–1907); lěkar a narodny prócowar

 Literatura 


 Žórła 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Měšćanski dźěl Budyšina
Kategorija:Sydlišćo w serbskim sydlenskim rumje
Kategorija:Sydlišćo při Albrechtowce
Kategorija:Prěnje naspomnjenje 1365
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936